Yokohama Gəlincik Muzeyi

– Yaponiyanın Yokohama şəhərində yerləşən və gəlinciklərə həsr olunmuş muzey. Muzeydə 141 ölkədən toplanmış 10.000-dən çox gəlincik və gəlinciklərə aid əşya nümayiş etdirilir.

 Tarixi 
1978-ci ilin sentyabrında Hideko Ono adlı şəxs gəlincik kolleksiyasını Yokoma şəhərinə bağışlamış və 1979-cu ilin martında Yokohama Gəlincik Muzeyinin əsası qoyulmuşdur. 1986-cı ilin iyununda indiki muzey binasının açılışı baş tutmuşdur.

 Xüsusiyyətlər 
Muzeydə Avropaya aid antik biskvit gəlinciklər, feodal Yaponiya dövrünə aid karakuri avtomatları, müxtəlif mədəniyyətlərə aid etnoloji fiqurlar, Mikki Mausun vintaj üslubundakı kuklaları və ənənəvi yapon gəlincikləri saxlanılır. Muzeyin kolleksiyasına Yaponiyada Yaşayan Milli Xəzinə elan olunmuş gəlincik ustalarının hazırladığı gəlinciklər də daxildir.

Muzeydə saxlanılan ən məşhur gəlinciklər 1927-ci ilin martında ABŞ səfirliyi tərəfindən hinamatsuri münasibətilə yapon uşaqlara göndərilmiş "mavigözlü gəlinciklərdir". Yaponiyaya göndərilmiş 12.000-dən çox mavigözlü gəlincikdən ancaq 344-ünün salamat qaldığı təxmin olunur və onlardan 4-ü muzeydə saxlanılır. Daimi sərgidə nümayiş etdirilən mavigözlü gəlinciklər əslində replikadır, orijinal olanlar ancaq xüsusi tədbirlər zamanı sərgilənir. Muzeyin girişində yerləşən Paulina körpüsü yerli ibtidai məktəbə hədiyyə olunmuş mavigözlü gəlinciyin adını daşıyır. Girişin yaxınlığında Paulina gəlinciyinin heykəli yerləşir.

Muzeyin birinci mərtəbəsində hədiyyə dükkanı yerləşir. Dükkanda gəlinciklər, gəlinciklərə aid açıqcalar və digər məhsullar satılır. İkinci mərtəbədə daimi sərgi otağı və "Nostalgiya limanı" adlı sərgi yerləşir. Bu sərgidə Yokohama şəhərinin liman tarixi gəlinciklər vasitəsilə ziyarətçilərə çatdırılır. Üçüncü mərtəbədə xüsusi sərgi zalı və kitabxana yerləşir. Bu mərtəbədəki "Gəlinciklərin xatirələri" adlı guşədə XX əsrin sonuna aid ikonik gəlinciklərin fotoları asılıb. Dördüncü mərtəbədə Akatsuki teatrı yerləşir. Teatrda uşaqlar üçün kukla tamaşaları keçirilir.

 Qalereya 

 İstinadlar 

 Xarici keçidlər 


Kateqoriya:Gəlincik muzeyləri
Kateqoriya:1986-cı ildə Yaponiyada yarananlar
Kateqoriya:Yokohama muzeyləri
Kateqoriya:1986-cı ildə yaradılmış muzeylər
Kateqoriya:Yaponiyadakı oyuncaq muzeyləri